Oikeusministeriö
PL 25
00023 Valtioneuvosto

Asia: Lausuntopyyntö 	OM 7/21/2005
                                       	OM 0191:00/06/06/2000

Lausunto vesilakityöryhmän mietinnöstä

Lapin TE-keskus esittää lausuntonaan vesilakityöryhmän mietinnöstä seuraavaa.

- menettely valtioneuvoston poikkeuslupa-asiassa

Viitaten Lapin TE-keskuksen kalatalousyksikön 26.10.2004 vesilakitoimikunnan mietinnöstä annettuun lausuntoon, katsotaan edelleenkin, että nykyisen vesilain 2 luvun 5 § tulisi säilyttää myös uudessa laissa. Mikäli yleisen edun tarve on hankkeessa korkea myös intressivertailu huomioiden, asia pitäisi pystyä ratkaisemaan ilman valtioneuvostolle siirrettävää ratkaisuvaltaa. Yhteiskunnallisesti merkittäviä hankkeita, joilla on hyvin laajoja vaikutuksia, voidaan myös toteuttaa erillislailla kuten aikanaan Kemijoen suuret tekoaltaat.

- kalatalousmaksun maksaminen kalastusoikeuden haltijan käytettäväksi

Vesilakityöryhmän mielestä kalatalousmaksu voitaisiin siirtää kalastusoikeuden haltijan käytettäväksi mahdollisesti tulevaisuudessa, vaikka vaihtoehtoa ei vielä tässä vaiheessa sisällytettäisikään vesilakiin. Lapin TE-keskus muistuttaa, että vesitaloushankkeiden suurimmat kalataloushaitat aiheutuvat vaelluskalakannoille, joiden elinalueet vaihtuvat kalan biologisen elinkierron mukaan vesistöstä toiseen. Lajeja myös kalastetaan vaellusten eri vaiheissa, eräitä lajeja myös yleis- ja kansainvälisillä vesialueilla. Kalastusintressit ovat usein ristikkäiset eri alueiden kesken. Kalataloudellista kompensaatiota toteutettaessa osakaskunta- tai kalastusaluetason näkökulma on mahdollisten osakaskuntien yhdistymisten jälkeenkin liian suppea. Esimerkiksi pitkävaelteisten lohen, järvilohen, järvi- ja meritaimenen, vaellussiian sekä nahkiaisen hoitoa ei ole perusteltua jättää yksittäisten osakaskuntien päätettäviksi. 

Alueellisesti rajoittuneen intressin lisäksi kalastusoikeuden haltijoiden kalakantojen hoidon ammattitaidolliset valmiudet ovat usein riittämättömät arvioimaan mutkikkaita ekologisia syy-yhteyksiä. Lapin TE-keskus ei pidä mahdollisena kalatalousmaksujen maksamista kalastusoikeuden haltijoille myöskään siksi, että tuolloin jätettäisiin ottamatta huomioon ns. yleinen kalatalousetu. Viranomaisen tehtävänä on huolehtia yleisestä kalatalousedusta kalanhoidossa. 

Johtaja			Pirkko Saarela

Kalatalousjohtaja		Pentti Pasanen